Atem
As Ootem bezäichnet mä d Luft, wo bim Schnuufe iigschnuuft und usgschnuuft wird.  E Mensch zum Bischbil schnuuft im Daag öbbe 23'000-mol und bewegt drbii zwölfehalb Kubikmeter Luft. Erobischi Organisme wie Vögel, Süüger und Reptilie müesse Suurstoff dur s Iischnuufe us dr Luft ufnee, für dass si iire Metabolismus chönne ufrächt erhalte. Die mäiste Fisch hingege und däilwiis au d Amfibie näme Suurstoff uf anderi Wiis uf. Bim Usschnuufe stoosst dr Körper Chooledioxid us.

In dr Medizin wird under dr Ootmig dr füsischi Däil vom Schnuufe verstande, und mä underschäidet zwüschen em anatomisch/füsiologische Aspäkt vo dr üssere und em biochemische vo dr innere Ootmig.

Kulturgschichtligs 
Alli Hochkulture, so zum Bischbil die vo de Alte Grieche, häi über d Bedütig vom Ootem gwüsst. So stoot dr Begriff Pneuma nid nume für e Ootem sondern au für e Gäist und d Seel. In dr indische Filosofii gseen vili Forme vom Yoga und andere Lääbensaaschauige bis hüte dr Ootem as Middler und wände Technike aa, wo vor allem mit Ootme z due häi und dr Körper und Gäist sölle veräine (Pranayama). Bi de Alte Egüpter het mä de Mumie in ere Zeremonie s Muul müesse
ufmache, für dass si beläbt worde si und in dr Noochwält häi chönne schnuufe und schwätze.

Weblingg

Fuessnoote 

Physiologii